ปัจจัยความเสี่ยง

ภาระค้ำประกันต่อบริษัทย่อย

ตามที่บริษัทย่อยแห่งหนึ่งในต่างประเทศได้เข้าสู่กระบวนการการจัดการทรัพย์สินและหนี้สินภายใต้การควบคุมดูแลของศาล
โดยศาลได้แต่งตั้งกลุ่มผู้บริหารในการจัดการและประเมินมูลค่าสินทรัพย์และหนี้สินของบริษัทย่อย
ทำให้บริษัทฯ ขาดการควบคุมอย่างมีสาระสำคัญต่อการดำเนินงานของบริษัทย่อย อย่างไรก็ตาม
บริษัทฯ ได้ออกหนังสือค้ำประกัน เพื่อเป็นการประกันการปฏิบัติงานตามสัญญาของบริษัทย่อยดังกล่าว
ซึ่งในขณะนี้ยังไม่ปรากฏชัดเจนว่าจะเกิดผลขาดทุนจากภาระ
ค้ำประกันดังกล่าวเป็นจำนวนเท่าใด ดังนั้น
จึงไม่สามารถประเมินมูลค่าในการตั้งสำรองเผื่อผลขาดทุนไว้ในบัญชี
และสำรองเผื่อผลขาดทุนที่จะต้องตั้งขึ้นอาจมีจำนวนที่เป็นสาระสำคัญ

ขาดทุนสะสม

ในงวดที่รายงานนี้กลุ่มบริษัทมีผลการดำเนินงานขาดทุนสะสม ณ สิ้นปี 2545 เป็นจำนวน 1,739.62
ล้านบาท
ผลขาดทุนสะสมที่ผ่านมาเกิดจากการรับรู้ผลขาดทุนจากการลงทุนและเงินให้กู้ยืมในบริษัทย่อยในต่างประเทศเป็นส่วนใหญ่
อย่างไรก็ดี บริษัทฯ ได้ทยอยปิดกิจการบริษัทย่อยบริษัทร่วมในต่างประเทศที่ไม่ก่อให้เกิดรายได้
รวมถึงการจัดขนาดขององค์กรให้มีขนาดเหมาะสมกับงานที่มีอยู่ในปัจจุบัน

 เกณฑ์เพิกถอนการเป็นหลักทรัพย์จดทะเบียน

ตามที่บริษัทฯ เคยได้รับแจ้งจากตลาดหลักทรัพย์แห่งประเทศไทยว่าบริษัทฯ
มีผลการดำเนินงานที่เข้าข่ายอาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ
และบริษัทฯ ได้ทำแผนฟื้นฟูกิจการยื่นต่อตลาดหลักทรัพย์ฯ โดยมีระยะเวลา 2 ปี สิ้นสุดวันที่ 31
ธันวาคม 2540 นั้น เมื่อสิ้นสุดระยะเวลา บริษัทฯ
ไม่สามารถทำยอดขายและกำไรได้ตามที่ประมาณการไว้ ดังนั้น บริษัทฯ
จึงยังไม่สามารถพ้นเกณฑ์เพิกถอนดังกล่าว และหลักทรัพย์ของบริษัทฯ
ยังคงถูกห้ามซื้อขายและถูกจัดอยู่ในหมวด REHABCO แต่อย่างไรก็ตาม บริษัทฯ
สามารถขอให้มีการเปิดซื้อขายหลักทรัพย์ในหมวดนี้ได้ในกรณีที่บริษัทฯ
สามารถปรับโครงสร้างทุนและโครงสร้างหนี้ได้ตามแนวทางของตลาดหลักทรัพย์

การฟื้นฟูกิจการ

ในระหว่างปี 2545 บริษัทฯ ในฐานะบริษัทใหญ่ซึ่งเป็นผู้ค้ำประกันบริษัทย่อย
ได้ถูกเจ้าหนี้บางส่วนของบริษัทย่อยบางบริษัท
เรียกให้ชำระหนี้เงินกู้และภาระค้ำประกันแทนบริษัทย่อยเป็นจำนวนรวมประมาณ 1,429 ล้านบาท
ซึ่งภายใต้สถานการณ์และฐานะการเงินขณะนั้นที่ยังคงมีผลขาดทุนสะสมเป็นจำนวนมาก
และมียอดขาดทุนเกินทุน ณ วันที่ในงบดุล บริษัทฯ จึงไม่อยู่ในฐานะที่จะสามารถชำระหนี้ดังกล่าวได้
ดังนั้น เมื่อวันที่ 31 พฤษภาคม 2545 บริษัทฯ จึงได้ยื่นขอฟื้นฟูกิจการต่อ
ศาลล้มละลายกลาง และเมื่อวันที่ 8 กรกฎาคม 2545 ศาลฯ ได้มีคำสั่งให้ฟื้นฟูกิจการของบริษัทฯ
ตามพระราชบัญญัติล้มละลาย โดยมีบริษัท ซีเอ็น แอดไวซอรี่ จำกัด เป็นผู้จัดทำแผนฟื้นฟู

จากการที่ศาลมีคำสั่งให้บริษัทฯ ฟื้นฟูกิจการ เจ้าพนักงานพิทักษ์ทรัพย์ได้แจ้งให้เจ้าหนี้การค้า
และผู้ให้กู้ยืมเข้ายื่นคำขอรับชำระหนี้จากบริษัทฯ จำนวนหนี้สินที่มีผู้ยื่นขอรับชำระหนี้จากบริษัทฯ
มีประมาณ 10,945 ล้านบาท ซึ่งสูงกว่ายอดคงเหลือตามบัญชีของบริษัทฯ
ยอดแตกต่างส่วนใหญ่เกิดจากภาระค้ำประกัน บริษัทฯ อยู่ในระหว่างการตรวจสอบเอกสารหลักฐาน
และได้ยื่นคำคัดค้านต่อเจ้าพนักงานพิทักษ์ทรัพย์สำหรับคำขอรับชำระหนี้ที่บริษัทฯ เห็นว่าไม่ถูกต้องแล้ว

บริษัทฯ ได้ยื่นแผนฟื้นฟูกิจการเพื่อเสนอต่อเจ้าหนี้เมื่อวันที่ 15 มกราคม 2546
แผนฟื้นฟูกิจการของบริษัทฯ
ได้รับการเห็นชอบจากเจ้าหนี้การค้าและสถาบันการเงินส่วนใหญ่แล้วเมื่อวันที่ 18 กุมภาพันธ์ 2546
การที่บริษัทฯ
จะสามารถดำเนินธุรกิจต่อเนื่องได้ขึ้นอยู่กับผลการดำเนินงานในอนาคตและความสำเร็จในการปฏิบัติตามแผนฟื้นฟูกิจการของบริษัทฯ

ปัจจัยด้านแหล่งเงินทุน

เนื่องจากปัจจุบันบริษัทฯ ได้ยื่นขอฟื้นฟูกิจการต่อศาลล้มละลายกลาง
และอยู่ในระหว่างรอคำสั่งอนุมัติแผนฟื้นฟูกิจการจากศาลฯ อยู่นั้น
ทำให้สถาบันการเงินที่เป็นแหล่งเงินทุนหมุนเวียนของบริษัทฯ
ต่างชะลอการอนุมัติสินเชื่อเพื่อดำเนินกิจการให้กับบริษัทฯ ในบางประเภท
ทำให้สภาพคล่องของบริษัทฯ ได้รับความกระทบกระเทือน